钦定古今图书集成/理学汇编/文学典/第168卷 > 《季子墓碑考》都穆
## 钦定古今图书集成/理学汇编/文学典/第168卷 > 《季子墓碑考》都穆

吴延陵季子墓，在常州江阴县西申浦，墓故有碑曰：
“呜呼！有吴延陵君子之墓。”自昔传以为孔子之笔，其
大径尺，体势奇伟。考之唐开元中，元宗尝命榻其书，
大历十四年润州刺史萧定重刻石延陵庙中。今碑
之存者，乃宋崇宁二年知常州事朱彦立，盖刻之者
屡矣。欧阳永叔好集古文，其论此碑，本之太史公书，
谓孔子平生未尝至吴，不得亲铭季子之墓。又谓其
字特大，非简牍所容。后永叔有赵明诚者，录古金石
多至二千，而此碑不与，遂使好古之士不能不置疑
其间。穆尝读《越绝》，见其中载越王句践躬求贤圣，孔
子从弟子七十人，奉先王雅琴，治礼往奏，则孔子固
尝历吴至越。其书近古，言似非伪，岂太史公未之见
耶？况春秋之时，贤如季子，固圣人之所与。今观十字
之间，辞约意博，宛然鲁史之法，有非圣人不能及者，
盖不必亲登其墓而后表之，亦未可知也。但观之笔
以竹而纸以代简，则自汉始。及观《古法帖》亦有是文，
大不逾寸，而多二言，庶几竹简之书。宋黄伯思号称
博物，定其非伪。今碑字若此，岂真是耶？抑后人转相
传摹，扩而大之，又未可知也。虽然，元宗尝命榻本，则
唐以前已有刻石，而其来远矣，又岂后人所敢议耶？
监察御史谢公琛巡历吴中，谓“穆吴人，颇知稽古”，命
知县事王君鉼俾考其说，遂著之云尔。